Tisztelt hévízi Lakosok!

Ezúton értesítem Önöket, hogy a Központi Statisztikai Hivatal (KSH) az országos valamennyi településre kiterjedő, általános mezőgazdasági összeírást hajt végre, „Agrárcenzus, 2020” elnevezéssel. A felvétel Országos Statisztikai Adatfelvételi Program (OSAP) szerinti nyilvántartási száma 2374.

A felvétel célja, hogy nyomon kövesse a mezőgazdaság szerkezetében bekövetkezett változásokat, illetve pontos és hiteles adatokkal szolgáljon a hazai gazdaságirányítás, az EU és a gazdálkodók részére, amelyhez az adatszolgáltatók részvételükkel és pontos adatszolgáltatással nagyban hozzájárulnak. A válaszadás minden, az adatfelvételre kijelölt gazdálkodó szervezet vagy személy számára kötelező.

Az online önkitöltési lehetőséget biztosító első szakasz lezártával az összeírók fogják személyesen felkeresni – az internetes válaszadással nem élt – címeket **2020. szeptember 19. és november 22**. között.

Az összeírási munkát a KSH által megbízott, igazolvánnyal ellátott összeírók végzik. Az összeírói igazolvány személyi igazolvánnyal együtt érvényes, amit az adatfelvétel megkezdése előtt az összeíró köteles felmutatni.

A kialakult járványügyi veszélyhelyzetre való tekintettel, adatszolgáltatóink és munkatársaink egészségének védelmét szem előtt tartva összeírónkat felkészítettük a követendő magatartásra, maszkkal és kézfertőtlenítővel láttuk el őket.

A felvétel során nyert információkat kizárólag statisztikai célra használjuk fel, azokat más szervek, személyek részére nem adjuk ki.

A felvétel részleteiről a [**www.ksh.hu/mezogazdasagi\_osszeirasok**](http://www.ksh.hu/mezogazdasagi_osszeirasok)oldal nyújt további tájékoztatást.

A felvétellel kapcsolatosan kérdés esetén hívható ingyenes zöldszám: 80/200–766 (2-es gomb, majd 2374-es OSAP-szám megadása szükséges)

Kérjük a Tisztelt Lakosság együttműködését, támogatását, mellyel hozzájárulnak a felmérés sikeres végrehajtásához!

dr. Tüske Róbert

jegyző